|  |
| --- |
| PATVIRTINTA |
| Klaipėdos miesto savivaldybės |
| tarybos 2017 m. lapkričio 14 d. |
| sprendimu Nr. T1-334 |

**nenaudojamos KITOS PASKIRTIES žemės KLAIPĖDOS MIESTE nustatymo tvarkos aprašAS**

**I SKYRIUS**

**BENDROSIOS NUOSTATOS**

1. Nenaudojamos kitos paskirties žemės Klaipėdos mieste nustatymo tvarkos aprašas (toliau – Aprašas) reglamentuoja nenaudojamos kitos paskirties žemės sąrašų (toliau – Sąrašas, Sąrašai) sudarymo ir keitimo tvarką bei sąlygas Klaipėdos mieste.

2. Aprašo tikslas yra nustatyti nenaudojamus kitos paskirties privačios žemės sklypus, jų savininkus, valstybinės žemės sklypus, jų nuomininkus (naudotojus), siekiant išsiaiškinti sklypų nenaudojimo priežastis ir apmokestinti jų savininkus, nuomininkus ar kitus naudotojus Klaipėdos miesto savivaldybės tarybos (toliau – Savivaldybės taryba) sprendimais nustatytais žemės mokesčio ar žemės nuomos mokesčio tarifais už nenaudojamą žemę.

3. Apraše vartojama sąvoka **apleisti ar neprižiūrimi statiniai** **ir įrenginiai** – statiniai ir įrenginiai, kurių būklė kelia pavojų jame ar arti jo gyvenančių, dirbančių ar kitais tikslais būnančių žmonių sveikatai, gyvybei ar aplinkai ir kurie per nustatytą terminą nebuvo suremontuoti, rekonstruoti ar nugriauti, ir kurie yra įtraukti į apleisto ar neprižiūrimo nekilnojamojo turto sąrašą.

Kitos Apraše vartojamos sąvokos suprantamos taip, kaip jos apibrėžtos Lietuvos Respublikos žemės mokesčio įstatyme, Lietuvos Respublikos žemės įstatyme, Lietuvos Respublikos teritorijų planavimo įstatyme ir kituose teisės aktuose.

**II SKYRIUS**

**SĄRAŠŲ SUDARYMAS**

4. Į Klaipėdos miesto savivaldybės administracijos (toliau – Savivaldybės administracija) direktoriaus įsakymu kasmet tvirtinamą Sąrašą įrašoma fiziniams ir juridiniams asmenims nuosavybės teise priklausanti ar jų nuomojama (naudojama) valstybinė žemė, kuri pagal Lietuvos Respublikos žemės mokesčio įstatymą, Lietuvos Respublikos Vyriausybės 2002 m. lapkričio 19 d. nutarimą Nr. 1798 ir Lietuvos Respublikos Vyriausybės 2003 m. lapkričio 10 d. nutarimą Nr. 1387 yra pripažįstama mokesčio objektu ir atitinka bent vieną šių kriterijų:

4.1. nuo nenaudojamos žemės sklypo ar jo dalies įsigijimo ar nuomos sutarties sudarymo (naudojimo pradžios) iki einamųjų metų birželio 15 d. praėjo daugiau nei šeši mėnesiai ir asmenys, pažeisdami Klaipėdos miesto tvarkymo iršvaros taisykles, patvirtintas Klaipėdos miesto savivaldybės tarybos sprendimu, netvarko apleistų ar neprižiūrimų statinių ir (ar) įrenginių, esančių žemės sklypuose ar naudojamame valstybinės žemės plote, ir netvarkos priežastys yra tokių statinių ir įrenginių atliekos, susidariusius dėl statinių ir įrenginių nusidėvėjimo;

4.2. žemė neprižiūrima pagal Klaipėdos miesto tvarkymo ir švaros taisykles, patvirtintas Klaipėdos miesto savivaldybės tarybos sprendimu;

4.3. sklype yra apleisti ar neprižiūrimi statiniai, dėl kurių per 3 metus nuo pastato įsigijimo nebuvo išduoti statybos leidimai (griauti, remontuoti, rekonstruoti, statyti naujus statinius) arba statybos leidimai išduoti, bet statybos darbai nepradėti.

5. Atskirai sudaromi privačios žemės sklypų ir išnuomotos žemės sklypų ar laikinai neišnuomotos, bet faktiškai naudojamos, valstybinės žemės Sąrašai.

6. Į Sąrašus neįtraukiami žemės sklypai, jeigu:

6.1. kompetentingos institucijos sprendimu yra nustatytas apribojimas disponuoti žemės sklypu (išskyrus šio turto areštą, uždėtą jo savininkui dėl jam inkriminuojamos neteisėtos veikos ir šio turto įkeitimo ar hipotekos);

6.2. žemės sklypu negalima naudotis ar jį valdyti dėl teisėsaugos institucijų (kitų kompetentingų institucijų) atliekamo tyrimo ar įsiteisėjusio sprendimo su šiuo turtu susijusioje byloje.

7. Savivaldybės administracijos Viešosios tvarkos skyrius ir Urbanistinės plėtros departamento Statybos leidimų ir statinių priežiūros skyrius iki einamųjų metų gegužės 30 d. pateikia Savivaldybės administracijos Urbanistinės plėtros departamento Žemėtvarkos skyriui (toliau – Žemėtvarkos skyrius) apžiūros aktus, kuriuose fiksuoti žemės ir (ar) statinių nenaudojimo ir nepriežiūros faktai per einamuosius metus.

8. Žemėtvarkos skyrius:

8.1. iki einamųjų metų birželio 15 d. nustato nenaudojamą žemę, kuri atitinka bent vieną Aprašo 4 punkte nustatytą kriterijų, ir sudaro tokios žemės Sąrašų projektus;

8.2. per 10 darbo dienų nuo Sąrašo projekto sudarymo registruotu laišku informuoja žemės sklypų savininkus, valstybinės žemės nuomininkus ar naudotojus apie ketinimą įtraukti žemės sklypą ar faktiškai naudojamą žemę į Sąrašą ir siūlo iki einamųjų metų rugpjūčio 1 d. sutvarkyti žemę ir apie tai raštu informuoti Žemėtvarkos skyrių;

8.3. Sąrašo projekte nurodo šiuos duomenis: žemės sklypo adresą, unikalų ir kadastro numerius, sklypo (dalies) plotą ha, jo savininką, valstybinės žemės nuomininką ar naudotoją, fizinio asmens žinomą gyvenamąją vietą, juridinio asmens buveinę, nuorodą, pagal kokį kriterijų siūloma įtraukti į Sąrašą. Prie Sąrašo turi būti pridedama turima pagalbinė, vaizdinė medžiaga (apžiūros aktas, fotofiksacija, Nekilnojamojo turto registro išrašas, žemėlapiai, kita);

8.4. iki einamųjų metų rugpjūčio 15 d. parengia Savivaldybės administracijos direktoriaus įsakymo dėl Sąrašų patvirtinimo projektą ir pateikia jį pasirašyti Savivaldybės administracijos direktoriui;

8.5. Savivaldybės administracijos direktoriaus įsakymą dėl Sąrašų patvirtinimo per 3 darbo dienas nuo jo pasirašymo pateikia Savivaldybės administracijos Finansų ir turto departamento Mokesčių skyriui (toliau – Mokesčių skyrius).

9. Mokesčių skyrius per 10 darbo dienų nuo Aprašo 8.4 papunktyje nurodyto Savivaldybės administracijos direktoriaus įsakymo gavimo dienos:

9.1. registruotu laišku praneša įrašytų į Sąrašus žemės sklypų savininkams, valstybinės žemės sklypų nuomininkams (arba naudotojams – žemės nuomos mokesčio mokėtojams) apie jų valdomų žemės sklypų ar žemės ploto įrašymą į Sąrašą ir apmokestinimą Savivaldybės tarybos nustatytu mokesčio tarifu;

9.2. pateikia Klaipėdos apskrities valstybinei mokesčių inspekcijai šio įsakymo kopiją.

**III SKYRIUS**

**SĄRAŠO KEITIMAS**

10. Asmenys, kurių nuosavybės teise valdomas, išnuomotas ar naudojamas valstybinės žemės sklypas ar jo dalis, arba naudojama valstybinė žemė įrašyti į Sąrašą, per 1 mėnesį nuo Sąrašo patvirtinimo ar nuo sužinojimo apie Sąrašo patvirtinimą dienos (pateikus įrodančius dokumentus) gali pateikti Savivaldybės administracijai dokumentus, įrodančius, kad žemė neatitinka 4 punkte nurodytų kriterijų arba atitiktis šiems kriterijams yra sąlygota 6 punkte nurodytų aplinkybių.

11. Žemėtvarkos skyrius, išnagrinėjęs pareiškėjo prašyme išdėstytus motyvus, parengia ir teikia pasirašyti Savivaldybės administracijos direktoriaus įsakymo dėl žemės išbraukimo (arba neišbraukimo) iš Sąrašo projektą.

12. Žemėtvarkos skyrius pateikia Mokesčių skyriui Savivaldybės administracijos direktoriaus įsakymą dėl Sąrašų pakeitimo.

13. Mokesčių skyrius praneša žemės sklypų, išbrauktų iš Sąrašo, savininkams, valstybinės žemės nuomininkams ar naudotojams apie jų valdomų žemės sklypų ar plotų išbraukimą iš Sąrašo.

14. Mokesčių skyrius Klaipėdos apskrities valstybinei mokesčių inspekcijai pateikia Savivaldybės administracijos direktoriaus įsakymo dėl Sąrašų pakeitimo kopiją.

**IV SKYRIUS**

**BAIGIAMOSIOS NUOSTATOS**

15. Aprašas gali būti keičiamas, papildomas ar naikinamas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_